Document ID: 32014R0750

REGOLAMENT TA' IMPLIMENTAZZJONI TAL-KUMMISSJONI (UE) Nru 750/2014
tal-10 ta' Lulju 2014
dwar il-miżuri ta' protezzjoni f'rabta mad-dijarea porċina epidemika fir-rigward tar-rekwiżiti tas-saħħa tal-annimali għall-introduzzjoni tal-annimali porċini fl-Unjoni
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18(1) u (7) tagħha,
Billi:
(1)
Id-Direttiva 91/496/KEE tipprevedi, fost l-oħrajn, li jekk marda jew kwalunkwe fenomenu ieħor li għandhom il-probabbiltà li jippreżentaw theddida serja għas-saħħa tal-annimali jew dik umana fit-territorju ta' pajjiż terz, jew jekk kwalunkwe raġuni oħra serja tas-saħħa tal-annimali hekk timmerita, il-Kummissjoni, billi taġixxi fuq l-inizjattiva tagħha stess jew fuq talba ta' Stat Membru, tista' tadotta miżuri mingħajr dewmien, inkluż kundizzjonijiet speċjali fir-rigward ta' annimali li ġejjin mill-pajjiż terz ikkoċernat, kollu jew parti minnu.
(2)
Ir-Regolament tal-Kummissjoni (UE) Nru 206/2010 (2) jistabbilixxi, fost l-oħrajn, ir-rekwiżiti taċ-ċertifikazzjoni veterinarja għall-introduzzjoni fl-Unjoni ta' ċerti kunsinni ta' annimali ħajjin. Fih previst li l-kunsinni tal-bhejjem tal-ifrat għandhom jiġu introdotti fl-Unjoni biss jekk jikkonformaw ma' ċerti rekwiżiti u jkunu akkumpanjati miċ-ċertifikat veterinarju li jixraq, magħmul skont il-mudell rilevanti stabbilit fil-Parti 2 tal-Anness I ta' dak ir-Regolament.
(3)
Ir-rekwiżiti tas-saħħa tal-annimali stipulati fil-mudell taċ-ċertifikati verterinarji jipprevjenu garanziji fir-rigward tal-mard tal-annimali li jistgħu jagħmlu ħsara lill-istatus tas-saħħa tal-annimali tal-Unjoni. L-issodisfar ta' rekwiżiti bħal dawn huwa għalhekk essenzjali sabiex l-Unjoni tiġi protetta minn tifqigħa ta' mard eżotiku.
(4)
Notifika mill-Istati Uniti lill-Organizzazzjoni Dinjija għas-Saħħa tal-Annimali, l-Uffiċċju Internazzjonali tal-Mard Epiżootiku (3) turi li Mard Ġdid Koronavajrus Enteriku tal-Ħnieżer ikkawżat mill-alfakoronavajrusis porċini emerġenti inkluż il-vajrus tad-dijarea porċina epidemika u deltakoronavajrus porċin ġdid ħareġ fl-Amerika ta' Fuq. Il-Kanada informat lill-Kummissjoni dwar ir-riżutati pożittivi tat-testijiet għall-preżenza kemm tal-alfa kif ukoll tad-deltakoronavajrus li twettqu fl-impriżi tal-ħnieżer Kanadiżi.
(5)
Id-dijarea porċina epidemika kkawżata mill-alfakoronavajrus emerġenti u d-deltakoronavajrus ġdid tista' tikkostitwixxi riskju għall-istatus tas-saħħa tal-annimali tal-Unjoni. Din taffettwa lill-ħnieżer u l-marda klinika hija iktar evidenti fil-qżieżes fejn kien hemm perċentwali għoljin ta' mwiet.
(6)
Għalhekk hemm bżonn li jiġu riveduti r-rekwiżiti tas-saħħa tal-annimali għad-dħul tal-kunsinni tal-annimali porċini fl-Unjoni miż-żoni li fihom hija preżenti l-marda kkawżata minn dawn il-vajrusis sabiex jiġu fornuti l-garanziji neċessarji fl-impriża tal-oriġini u tiġi evitata l-introduzzjoni fl-Unjoni tad-dijarea porċina epidemika li hija kkawżata minn dawk il-vajrusis.
(7)
B'riżultat tal-bżonn li tiġi protetta s-saħħa tal-annimali fl-Unjoni u t-theddida serja minħabba l-introduzzjoni fl-Unjoni ta' ħnieżer ħajjin għat-tnissil u/jew il-produzzjoni, il-Kummissjoni għandha tadotta miżuri ta' salva gwardja proviżorji għall-kunsinni ta' dawk l-annimali minn pajjiżi terzi affettwati elenkati fl-Anness I ta' dan ir-Regolament. Bl-istess mod, il-kunsinni ta' dawk l-annimali għandhom ikunu akkumpanjati minn ċertifikat tas-saħħa skont il-mudell stipulat fl-Anness II ta' dan ir-Regolament li jipprevjeni garanziji speċifiċi fir-rigward tad-dijarea porċina epidemika kkawżata mill-alfakoronavajrus emerġenti u d-deltakoronavajrus porċin ġdid.
(8)
Minħabba r-riskju serju għas-saħħa tal-annimali b'riżultat ta' dawk il-kunsinni, dawk il-miżuri ta' salva gwardja proviżorji għandhom jidħlu fis-seħħ fil-jum ta' wara l-pubblikazzjoni ta' dan ir-Regolament u japplikaw għal perjodu ta' 6 xhur.
(9)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Permezz ta' deroga mill punt (b) tal-Artikolu 3 u l-Partijiet 1 u 2 tal-Anness I tar-Regolament (UE) Nru 206/2010, il-kunsinni tal-ħnieżer ħajjin għat-tnissil u l-produzzjoni, koperti miċ-ċertifikat veterinarju mudell “POR-X” stipulat f'dak l-Anness, minn pajjiżi terzi elenkati fl-Anness I ta' dan ir-Regolament, għandhom ikunu akkumpanjati minn ċertifikat veterinarju skont il-mudell stipulat fl-Anness II ta' dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika sat-12 ta' Jannar 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta' Lulju 2014.

Labels: 0
3
18
6